प्रकृति मनुष्य की सहचरी है परन्तु मनुष्य ने उसका मनचाहा उपभोग कर उस पर शासन करना शुरू कर दिया है। हमने विकास की मूषक दौड़ में हरे भरे जंगलों को काटकर कंक्रीट के जंगल उगा दिए हैं। अगर विगत दशकों की बात की जाए तो पिछले तीन दशक पर्यावरण की दृष्टि से घोर उपेक्षा के रहे हैं। प्रत्येक राष्ट्र ने खुद को सबसे आगे खड़ा करने की चाह में पर्यावरण का जमकर शोषण किया है। यदि मनुष्य प्रकृति का दोहन करता तो आज ये स्थितिय़ाँ हमारे सामने नहीं होती क्योंकि दोहन में पोषण की भावना निहित होती है। परन्तु हम अपने स्वार्थों के कारण प्रकृति से खिलवाड़ कर रहे हैं। यही कारण है कि हम आज अनेक प्राकृतिक आपदाओँ के रूपों में विनाश की आहटें सुन रहे हैं।